“Forrest Gamp” yulduzi rafiqasini o‘ldirishda aybdor deb topildi

“Forrest Gamp”, “Maymunlar sayyorasi” singari filmlardagi rollari bilan mashhur 50 yoshli amerikalik aktyor Maykl Jeys rafiqasi Eyprilni o‘ldirishda aybdor deb topildi. CNN telekanalining ma’lum qilishicha, 2014-yilda rafiqasi u bilan ajrashmoqchi ekanligini bilib qolgan Jeys dastlab joniga qasd qilmoqchi bo‘lgan, so‘ng o‘zining o‘rniga rafiqasini o‘ldirgan.

Maykl Jeys 40 yilga ozodlikdan mahrum qilinishi mumkin. Los-Anjeles hakamlik sudi uni aybdor deb topdi.
Jeys rafiqasining orqasiga va oyoqlariga o‘q uzib, uni o‘ldirgan edi. Juftlikning bolalari qotillik guvohlari bo‘lgan. Bolalardan birining shohidlik berishicha, o‘q uzishdan oldin Jeys “Sen yugurishni yaxshi ko‘rasan, samolarga yugur” degan. Jinoyatni sodir etgach, Jeys politsiyaga taslim bo‘lib, aybini tan olgan.
Maykl Jeys 50 dan ortiq film va seriallarda o‘ynagan. U Eypril bilan 2003-yili turmush qurgan. Ayol Kaliforniyadagi universitetlardan birida ishlagani, shuningdek, ertalablari yugurishni yaxshi ko‘rgani ma’lum.